Goeie nuus: LUR behandel beseerde slagofferDr. Sibongiseni Dhlomo Dr. Sibongiseni Dhlomo, die LUR vir gesondheid in KwaZulu-Natal, het moontlik ŉ vragmotorbestuurder se lewe gered nadat die man Saterdagmiddag in die Amajuba-pas tussen Volksrust en Newcastle in ŉ ongeluk betrokke was. Volgens Desmond Motha, ŉ woordvoerder van KwaZulu-Natal se nooddienste, het die man het ŉ vragmotor bestuur wat granietblaaie vervoer het. Die bestuurder het glo beheer oor die vragmotor verloor, en die voertuig het die pad verlaat en teen ŉ steilte afgery. Dhlomo het die ongeluk sien gebeur en het stilgehou om die man by te staan met noodhulptoerusting wat in sy voertuig was. “Die bestuurder was die enigste persoon in die vragmotor. Hy het ernstige beserings opgedoen. Dhlomo het hom behandel terwyl die nooddienste ontbied is,” het Motha gesê. “Toe paramedici by die toneel opgedaag het, het Dhlomo die man steeds behandel en paramedici gehelp om die man teen die steilte uit te dra en in die ambulans te plaas.” Die man is gestabiliseer en na ŉ nabygeleë hospitaal geneem vir verdere behandeling.